Document ID: 32012R0380

KOMISIJOS REGLAMENTAS (ES) Nr. 380/2012
2012 m. gegužės 3 d.
kuriuo dėl maisto priedų, kuriuose yra aliuminio, naudojimo sąlygų ir naudojamo kiekio iš dalies keičiamas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
2008 m. gegužės 22 d. nuomonėje (2) Europos maisto saugos tarnyba (EMST) rekomendavo sumažinti leidžiamą aliuminio savaitės normą iki 1 mg/kg kūno svorio per savaitę. Be to, EMST mano, kad daugumoje Sąjungos šalių didelius kiekius vartojantys vartotojai (ypač vaikai) dažnai viršija pakeistą leidžiamą savaitės normą;
(3)
EMST mano, kad gyventojai daugiausia aliuminio junginių gauna per maistą, nes aliuminio natūraliai esama maiste, ir todėl, kad aliuminio junginiai naudojami perdirbant maisto produktus, įskaitant maisto priedus. Tačiau dėl žmonių mitybos tyrimų modelio ir naudotų tyrimų metodų, kuriais nustatomas tik bendras aliuminio kiekis maiste, EMST negali kiekybiškai įvertinti kiekvieno šaltinio poveikio;
(4)
Reglamento (EB) Nr. 1333/2008 II priedu leidžiama maisto priedus, kuriuose yra aliuminio, naudoti daugelyje maisto produktų; dažnai leidžiamas naudoti itin didelis didžiausias kiekis arba nenurodyta jokios didžiausios leidžiamosios koncentracijos (Quantum satis);
(5)
Reglamento (EB) Nr. 1333/2008 II priedu ir Komisijos reglamentu (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos (3), leidžiama daugelyje maisto produktų naudoti tam tikrus dažiklius, kuriuose gali būti aliuminio dažalų, paprastai nenurodant didžiausios leidžiamosios aliuminio koncentracijos tuose dažaluose;
(6)
todėl tikslinga pakeisti dabartines maisto priedų, kuriuose yra aliuminio (įskaitant aliuminio dažalus), naudojimo sąlygas ir sumažinti naudojamą kiekį siekiant užtikrinti, kad nebūtų viršyta pakeista leidžiama savaitės norma;
(7)
kadangi jau ne vieną dešimtmetį maisto produktų gamybai naudojami dideli maisto priedų kiekiai reikėtų numatyti pereinamąjį laikotarpį, siekiant sudaryti galimybę maisto verslo subjektams prisitaikyti prie naujų šiame reglamente nustatytų reikalavimų dėl maisto priedų, kuriuose yra aliuminio, išskyrus dažalų, naudojimo;
(8)
šiuo metu neprivaloma ženklinti dažalų, neskirtų parduoti galutiniam vartotojui, nurodant aliuminio kiekį. Toks ženklinimas turėtų tapti privalomas per 12 mėnesių po šio reglamento įsigaliojimo, kad aliuminio dažalus naudojantys maisto produktų gamintojai galėtų prisitaikyti prie siūlomo didžiausio leidžiamo tokių dažalų kiekio. Todėl reikėtų numatyti ilgesnį nei 12 mėnesių pereinamąjį laikotarpį, siekiant sudaryti galimybę maisto verslo subjektams prisitaikyti prie naujų šiame reglamente nustatytų reikalavimų;
(9)
Komisijos reglamentu (ES) Nr. 1129/2011 (4) pakeistas II priedas iš esmės turi būti taikomas nuo 2013 m. birželio 1 d. Kad būtų lengviau įgyvendinti II priedą, tame priede reikėtų nurodyti taikymo laikotarpius, kurių pradžia nėra 2013 m. birželio 1 d. ir kurie yra vėlesni, nei šio reglamento įsigaliojimo data;
(10)
remiantis maisto produktų gamintojų pateikta informacija, pagalbinė medžiaga bentonitas (E 558), kuriame yra aliuminio, nebenaudojama. Todėl ši medžiaga nėra įtraukta į Reglamento (EB) Nr. 1333/2008 III priedo 1 dalį ir turėtų būti išbraukta iš Reglamento (EB) Nr. 1333/2008 II priedo B dalies visų priedų sąrašo;
(11)
maisto priedus kalcio aliuminio silikatą (E 556) ir aliuminio silikatą (kaoliną E 559), kuriuose yra aliuminio, reikėtų išbraukti iš Reglamento (EB) Nr. 1333/2008 II priedo B dalies visų priedų sąrašo, nes šias medžiagas galima pakeisti kitais maisto priedais;
(12)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
1. Maisto produktai, kurie neatitinka šio reglamento nuostatų, taikomų nuo 2014 m. vasario 1 d., ir kurie buvo teisėtai pateikti rinkai iki 2014 m. vasario 1 d., gali būti toliau parduodami iki jų minimalaus tinkamumo termino arba tinkamumo vartoti termino.
2. Nukrypstant nuo 1 dalies, maisto produktai, kuriuose yra aliuminio dažalų, kurie neatitinka šio reglamento nuostatų, taikomų nuo 2014 m. rugpjūčio 1 d., ir kurie buvo teisėtai pateikti rinkai iki 2014 m. rugpjūčio 1 d., gali būti toliau tiekiami rinkai iki jų minimalaus tinkamumo termino arba suvartojimo datos.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gegužės 3 d.

Labels: 3
0
1
17